Фільм прысвечаны вялікаму беларускаму пісьменніку Васілю Быкаву. Што было ў творчасці гэтага чалавека такога, што не пакідала абыякавымі мільёны людзей? Лёс, неаддзельны ад часу, і талент, які адгукаўся на галоўныя пытанні часу… Часопісы і кнігі з ягонымі аповесцямі імгненна раскупляліся, вокамгненна прачытваліся, перадаваліся з рук у рукі і горача абмяркоўваліся. Паводле твораў Быкава кінематаграфісты паставілі паўтары дзесяткі фільмаў. Мала хто быў настолькі блізкі кіно, як Васіль Быкаў з яго філасофскай прозай. Як асабісты лёс шараговага ўдзельніка вайны адбіўся ў творах – і ўвасобіўся ў кіно? Стваральнікі карціны адштурхоўваліся ад аўтабіяграфічнай кнігі Быкава “Доўгая дарога дадому”, выкарыстоўвалі сцэны з ігравых стужак і рэдкія архіўныя кадры з Васілём Быкавым.